
Az asszony ügye a 20. század első felének női irodalmában. Kaffka Margit Színek és évek és Erdős Renée A nagy sikoly című művének összehasonlító vizsgálata.

Az utóbbi évszázad magyar irodalomtörténetében egyre gyakrabban találkozunk női szerzőkkel, egyre nagyobb elismertségnek örvendenek, ismerjük a feminista irányzatok fontosabb mozgalmait, viszont a nőirodalomról alkotott képünket nem tekinthetjük teljesnek. Ferdített válaszokat kapunk, ha csupán a nemiség szempontjából közelítjük meg az irodalomnak ezt a szeletét, de az is problémát okoz, ha ettől teljesen eltekintünk.
Dolgozatomban Kaffka Margit Színek és évek, valamint Erdős Renée A nagy sikoly című művét vizsgálom, összehasonlítva egymással a két regényt, és a bennük felfedezhető identitáskoncepciókra ható tényezőket körüljárva. A két regényben megjelenő karaktereket a századelején az irodalomban is hangsúlyossá váló tudományterületek, azaz a feminista irányzatok, valamint a szubjektumfejlődésre vonatkozó elméletek, azok tudományos és vallási megközelítései perspektívájából értelmezem. Célom rávilágítani az új (de mégis korabeli) megközelítési lehetőségekre, melyekkel a kánonba bekerült, illetve az abból kieső munkák vizsgálhatók, és ezáltal az irodalomtörténet zártságára és a többségében alkalmazott elemzési stratégiák nagyszámú lehetőségeire is felhívni a figyelmet.



